Nuuskommentaar: ‘Ooskusmuur’ teen Trump?Donald Trump. Foto: AP Photo/Pablo Martinez Monsivais Soveel is tans in die Suid-Afrikaanse politiek en aanverwante tonele aan die broei dat dit oorgenoeg bied om die bevolking se aandag vas te vang. Die grootste vraag bly egter hoe die byl in die ANC se Desemberkongres gaan val. Tog kan die wêreld nie die spreekwoordelike blinde oog wend na ander dele van die wêreld nie, en die VSA is beslis een van die lande waar politieke verwikkelinge in die oog gehou moet word. Die Amerikaanse Demokrate het pas twee belangrike goewerneursverkiesings in die ooste van die VSA gewen, naamlik in Virginië en New Jersey. Boonop is New York-stad se Demokraat-burgemeester vir ’n tweede termyn herkies.Veral die verkiesing in New Jersey is goed dopgehou met die oog op die middeltermynverkiesings volgende jaar. Sien ons die tekens van ’n “ooskusmuur” wat die Demokrate aan die oprig is om Trump se steun meer tot die binneland te isoleer? Tydens die verloop van die Amerikaanse presidentsverkiesingsveldtog, is by geleentheid berig dat Trump probeer om ’n “weskusmuur” te bou waaragter die oorwegend heersende Demokrate in Kalifornië, Oregon en Washingtonstaat se invloed geografies beperk sou word. Nou lui berigte dat dit juis die Demokrate is wat fluks aan dié “weskusmuur” bou – om Trump se kolle van ondersteuning in dié drie deelstate te isoleer. Wat Trump se eie gewildheid onder Amerikaanse kiesers betref, blyk dit dat dit nou weer sy swakste vertoning begin najaag, en staan op minus 21. Die swakste wat hy nog gevaar het, was minus 25. Hy kon op 23 Februarie laas gelykbreek, en 16 en 17 Februarie laas aan die pluskant kom – albei gevalle op plus 2. Altesaam 34 persent van die kiesers glo die VSA is in die regte rigting op koers. Die fokus het egter nou eers na die ooskus verskuif. Opnames in albei state het getoon dat meer as 30 persent van die kiesers wat beplan het om te gaan stem, dit slegs gedoen het omdat Trump in die Withuis sit. Die meeste hiervan het geblyk vir die Demokrate te gaan stem. Trump self, op besoek aan Korea, het met die volgende twiet op die uitslag gereageer: “Ed Gillespie (die Republikeine se kandidaat in Virginië) worked hard but did not embrace me or what I stand for. Don’t forget, Republicans won 4 out of 4 House seats, and with the economy doing record numbers, we will continue to win, even bigger than before!” Onlangse berigte het gelui dat Demokrate steeds die kop skud oor hoe Trump sy eerste jaar as president kon oorleef, ondanks ŉ “totale aanslag” teen hom, en terwyl Trump self gereeld blapse gemaak het. Wat egter duidelik is, is dat die skaakspel van “mure” bou, hetsy ’n westelike en ’n oostelike “muur”, erg kan boemerang. Die verkiesing wat Trump aan bewind geplaas het, het getoon hoe belangrik juis die state is wat deur die “mure” uitgesluit is ingevolge die Amerikaanse kiesstelsel – een wat Trump in staat gestel het om oortuigend aan bewind te kom, al is hy wat algehele stemtelling betref ver deur Hillary Clinton geklop.